Projekts: Eiropas Parlamenta un Padomes Regula par finanšu noteikumiem, ko piemēro Savienības vispārējam budžetam, un ar kuru groza Regulas (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 un Lēmumu Nr. 541/2014/ES un atceļ Regulu (ES, Euratom) Nr. 966/2012 (pirmais lasījums) – leģislatīvā akta pieņemšana

(2018/C 267 I/01)

Kopīgs paziņojums par budžeta izpildes apstiprinājuma procedūru un galīgo ES pārskatu pieņemšanas dienu

Eiropas Parlaments, Padome un Komisija – sadarbībā ar Eiropas Revīzijas palātu – noteiks pragmatisku grafiku budžeta izpildes apstiprinājuma procedūrai.

Šajā sakarā Komisija apstiprina, ka tā centīsies ES konsolidētos gada pārskatus par 2017. finanšu gadu pieņemt līdz 2018. gada 30. jūnijam, ar noteikumu, ka Eiropas Revīzijas palāta visus konstatējumus par minēto ES pārskatu un visu konsolidēto struktūru pārskatu ticamību iesniegs līdz 2018. gada 15. maijam un savu gada ziņojuma projektu – līdz 2018. gada 15. jūnijam.

Komisija arī apstiprina, ka tā centīsies līdz 2018. gada 15. augustam sniegt atbildes uz Eiropas Revīzijas palātas gada ziņojumu par 2017. finanšu gadu, ar noteikumu, ka Eiropas Revīzijas palāta iesniegs savu apsvērumu projektu Komisijai līdz 2018. gada 1. jūnijam.

KOMISIJAS PAZIŅOJUMI

Paziņojums saistībā ar 38. pantu Informācijas par saņēmējiem un citas informācijas publicēšana:

Komisija, izmantojot tīklus ar dalībvalstīm, atbalstīs labas prakses apmaiņu attiecībā uz informācijas publicēšanu par to Savienības līdzekļu saņēmējiem, kas īstenoti dalītā pārvaldībā. Komisija pienācīgi ņems vērā gūtās atziņas, lai sagatavotu nākamo daudzgadu finanšu shēmu.

Komisijas paziņojums par DFS (vienots noteikumu kopums)

Komisija uzsver, cik svarīgi daudzgadu finanšu shēmā laikposmam pēc 2020. gada ir panākt progresu attiecībā uz vienotu noteikumu kopumu, kas reglamentē tāda paša veida darbības neatkarīgi no tā, kā šīs darbības tiek īstenotas.

Komisijas deklarācija saistībā ar 234. panta 1. punktu par tematisko trasta fondu izveidi

Neraugoties uz sarunu laikā Komisijas paustajām bažām, Finanšu regulas 234. panta 1. punktā noteikts, ka lēmumu izveidot tematiskus ES trasta fondus iesniedz apstiprināšanai Eiropas Parlamentam un Padomei. Komisija uzskata, ka šāds lēmums ietilpst LESD 317. panta piemērošanas jomā, jo tas attiecas uz budžeta izpildi. Paredzētā Eiropas Parlamenta un Padomes kontrole pār Komisijas īstenošanas pilnvarām nav paredzēta Regulā (ES) Nr. 182/2011 (1) un būtu pretrunā gan LESD 291. pantam, gan šai regulai. Tāpēc Komisija patur savas tiesības.

Komisijas paziņojums par 247. pantu Integrēti finanšu un pārskatatbildības ziņojumi:

Komisija centīsies sniegt nākotnes ienākošās un izejošās naudas plūsmas ilgtermiņa prognozi, kas aptver turpmākos piecus gadus, budžeta procedūras ietvaros kopā ar budžeta projekta grozījumu vēstuli.

Paziņojums saistībā ar 266. pantu Īpašie noteikumi par ēku projektiem:

Saistībā ar 266. pantā minēto darba dokumentu Komisija un EĀDD informēs Eiropas Parlamentu un Padomi par ēku pārdošanu un iegādi, tajā skaitā tām, kuras nepārsniedz minētajā pantā noteikto robežvērtību

Komisijas paziņojums par Finanšu regulas turpmāko pārskatīšanu (ietekmes novērtējums)

Komisija uzsver, ka Finanšu regula paredz vispārējos noteikumus un instrumentu kopumu izdevumu programmu īstenošanai. Tāpēc nav tiešas ekonomiskās, vides vai sociālās ietekmes, kura rodas, pārskatot tiesību aktus, un kuru varētu būt lietderīgi analizēt ietekmes novērtējumā. Ietekmes novērtējumu pievienotā vērtība rodas, izdarot politikas izvēles par konkrētām izdevumu programmām, kam jāatbilst Finanšu regulā paredzētajam tiesiskajam regulējumam. Komisija apstiprina, ka, sagatavojot šīs programmas, tiks veikti vajadzīgie ietekmes novērtējumi.

Komisija arī turpinās praksi rīkot mērķorientētu sabiedrisko apspriešanu ar visām ieinteresētajām personām un plašāku sabiedrību. Papildus šo apspriešanu rezultātiem Komisija turpmāku pārskatīšanu paskaidrojuma rakstā norādīs arī, kā tā ir ņēmusi vērā to programmu attiecīgos novērtējumus, ar kuriem īsteno Finanšu regulā paredzētos noteikumus vai instrumentus, ko tā ierosina grozīt.

Eiropas Komisijas paziņojums par 272. panta 8. punktu

Komisija uzskata, ka, ja vietējā rīcības grupa veic Regulas (ES) Nr. 1303/2013, kas grozīta ar šo regulu, 34. panta 3. punkta pirmās daļas a) līdz g) apakšpunktā noteiktos uzdevumus, minētā vietējā rīcības grupa nav jāizraugās kā starpniekstruktūra. Tomēr šādos gadījumos darbību atbilstības galīgā pārbaude pirms to apstiprināšanas joprojām ir vadošās iestādes uzdevums, ja vien minētais uzdevums nav oficiāli deleģēts vietējai rīcības grupai. Tādā gadījumā vietējā rīcības grupa jāizraugās kā starpniekstruktūra, un tai jāveic minētais uzdevums ar vadošās iestādes galīgo atbildību saskaņā ar Regulas (ES) Nr. 1303/2013 123. panta 6. punktu fondu un EJZF gadījumā vai saskaņā ar Regulas (ES) Nr. 1305/2013 66. panta 2. punktu ELFLA gadījumā.

Eiropas Komisijas paziņojums par 272. panta 14. punkta a) apakšpunktu

Komisija apstiprina, ka Regulas (ES) Nr. 1303/2013 40. panta 1. un 2. punktā paredzētos noteikumus par pārvaldību un kontroli, kas ir piemērojami finansēšanas nolīgumu parakstīšanas brīdī, turpina piemērot Regulas (ES) Nr. 1303/2013 39. pantā minētajiem finanšu instrumentiem, kuri tika izveidoti ar finansēšanas nolīgumu, kas noslēgts pirms šīs regulas stāšanās spēkā. Šī atkāpe jau ir iestrādāta tiesiskajā regulējumā ar Regulas (ES) Nr. 1303/2013 40. panta 2.a punktu un attiecas uz šo instrumentu visu termiņu, tajā skaitā jebkādiem sākotnējā finansēšanas nolīguma grozījumiem, kas var ietvert papildu iemaksas.

Eiropas Komisijas paziņojums par 272. panta 16. punkta a) apakšpunktu

Komisija pauž nožēlu par Regulas (ES) Nr. 1303/2013 42. panta 3. punkta grozījumiem, jo to rezultātā lielākas ES budžeta summas tiks iemaksātas darījuma kontos. Attiecināmie izdevumi, kas nav izmantoti plānošanas periodā un iemaksāti darījuma kontā, rada būtisku izņēmumu no kohēzijas politikas noteikumiem, jo tas ir pretrunā pamatprincipam, ka atbalstu no kohēzijas politikas īsteno un iegrāmato programmu slēgšanas brīdī. Turklāt tas rada praktiskas īstenošanas problēmas, jo īpaši saistībā ar darījuma kontos iemaksāto summu paziņošanu un revīziju.

Eiropas Komisijas paziņojums par 272. panta 26. punkta a) un e) apakšpunktu

Komisija atgādina, ka neatkarīgi no izmaiņām tiesību aktos par noteikumiem, ko piemēro darbībām, no kurām pēc to pabeigšanas gūst neto ienākumus, šīs regulas 33. pantā noteiktais pareizas finanšu pārvaldības princips paredz, ka vadošās iestādes veic atbilstīgus pasākumus, lai izvairītos no šo darbību pārmērīgas finansēšanas, tajā skaitā, ja šīs darbības saņem valsts atbalstu vai rada darbības izmaksu ietaupījumus. Tas jo īpaši attiecas uz tām darbībām, kuru kopējās attiecināmās izmaksas pārsniedz 1 000 000 EUR, ja atbalsta saņēmējs nav MVU.

Eiropas Komisijas paziņojums par 273. pantu

Valsts atbalsta de minimis noteikumi ir paredzēti regulās, kuras Komisija pieņēmusi uz LESD 108. panta 4. punkta pamata, ievērojot pilnvaras, ko tai piešķīrusi Padome saskaņā ar LESD 109. pantu (ar Padomes Regulu (ES) 2015/1588).

Tiek uzskatīts, ka pasākumi, kas nepārsniedz de minimis regulās noteikto maksimālo robežu (lielākajā daļā gadījumu 200 000 EUR vienam uzņēmumam trīs gadu laikposmā), neietekmē tirdzniecību starp dalībvalstīm. Tāpēc tos var īstenot bez valsts atbalsta aizlieguma, kas noteikts LESD 107. panta 1. punktā.

De minimis noteikuma mērķis ir panākt pareizo līdzsvaru starp vienkāršošanu un izvairīšanos no konkurences izkropļojumiem iekšējā tirgū, ja dalībvalstīm ir dažādas finansiālās spējas subsidēt savu ekonomiku. De minimis atbalsta summa ir noteikta līmenī, kuru nesasniedzot, var droši pieņemt, ka atbalsts neietekmēs tirdzniecību starp dalībvalstīm.

Komisija pašlaik neapsver de minimis noteikumu grozījumus, lai ņemtu vērā ārkārtīgi smagus ekonomiskos apstākļus. Tomēr Komisija vēlas atgādināt, ka tā jau iepriekš ir ieviesusi ārkārtas pasākumus, lai atļautu ar valsts atbalstu novērst nopietnus traucējumus dalībvalstu ekonomikā. Piemēram, reaģējot uz finanšu krīzes ietekmi uz reālo ekonomiku, tā pieņēma tā saukto “pagaidu shēmu”, kas bija spēkā no 2009. gada decembra līdz 2011. gada decembrim un atļāva cita starpā atbalstu līdz 500 000 EUR vienam uzņēmumam. Komisija saglabā iespēju nepieciešamības gadījumā veikt šādus pasākumus saskaņā ar LESD 107. panta 3. punkta b) apakšpunktu.

(1) Eiropas Parlamenta un Padomes Regula (ES) Nr. 182/2011 (2011. gada 16. februāris), ar ko nosaka normas un vispārīgus principus par dalībvalstu kontroles mehānismiem, kuri attiecas uz Komisijas īstenošanas pilnvaru izmantošanu (OV L 55, 28.2.2011., 13. lpp.).